ฟ้อง บังฟัต 8ศพ มอบอัยการกระบี่ ชี้โทษถึงประหาร
รอง ผบ.ตร.ส่งมอบสำนวนคดีฆ่าล้างครัวผู้ใหญ่บัติ จำนวน 5 แฟ้ม 2,382 หน้า ให้พนักงานอัยการจังหวัดกระบี่พิจารณาสำนวน โดยมีโฆษกอัยการสูงสุดร่วมรับมอบบังฟัตกับพวก ผู้ต้องหาทั้ง 8 คน ถูกตั้งข้อหายาวเหยียดนับสิบข้อหา โฆษกอัยการสูงสุดเผย สำนักงานอัยการจัดชุดประสานงานตำรวจในการทำสำนวนมาก่อนแล้ว คาดว่าภายในเดือน ก.ย. จะตรวจสำนวนและส่งฟ้องผู้ต้องหาต่อศาลได้อย่างน้อย 3 ข้อกล่าวหา คือร่วมกันฆ่าผู้อื่น พยายามฆ่าผู้อื่น และปล้นทรัพย์ เป็นโทษมีอัตราสูงสุดถึงประหารชีวิต,คดีฆ่าล้างครัวนายวรยุทธ สังหลัง หรือผู้ใหญ่บัติ ผู้ใหญ่บ้านหมู่ 1 ต.บ้านกลาง อ.อ่าวลึก จ.กระบี่ หมกบ้านมีผู้เสียชีวิต 8 ศพ บาดเจ็บ 3 คน ตำรวจได้จับกุมนายซูริก์ฟัต บ้านนบวงศ์สกุล หรือบังฟัต อายุ 41 ปี นายทุนเงินกู้โหด กับพวกรวม 8 คน สอบสวนรวบรวมพยานหลักฐานดำเนินคดีตามกฎหมาย ในที่สุดคดีคืบหน้าไปอีกขั้น พนักงานสอบสวนได้ส่งสำนวนการสอบสวนให้พนักงานอัยการพิจารณาเพื่อสั่งคดีตามขั้นตอนแล้ว,ความคืบหน้าคดีฆ่ายกครัวนายวรยุทธ สังหลัง หรือผู้ใหญ่บัติ เมื่อเวลา 13.30 น. วันที่ 23 ส.ค. ที่สำนักงานอัยการ จ.กระบี่ ถนนอุตรกิจ ต.ปากน้ำ อ.เมืองกระบี่ พล.ต.อ.เฉลิมเกียรติ ศรีวรขาน รอง ผบ.ตร. พล.ต.อ.สุเทพ เดชรักษา รอง ผบ.ตร. พล.ต.ท.ธเนตร์ พิณเมืองงาม ผู้ช่วย ผบ.ตร. รรท.ผบช.ภ.8 มอบสำนวนการสอบสวนคดีฆ่า 8 ศพ รวม 5 แฟ้ม จำนวน 2,382 หน้า ให้กับพนักงานอัยการ มีเรือโทสมนึก เสียงก้อง โฆษกอัยการสูงสุด นายประยุทธ เพชรคุณ รองโฆษกอัยการสูงสุด นายสมชาย อู่ทอง รองอธิบดีอัยการภาค 8 และนายพิเชษฐ์ เชาว์กิจค้า อัยการจังหวัดกระบี่ รับมอบสำนวน,ผู้ต้องหาทั้ง 8 คน ประกอบด้วย ผู้ต้องหาที่ 1 นายซูริก์ฟัต บ้านนบวงศ์สกุล ผู้ต้องหาที่ 2 นายคมสรรค์ เวียงนนท์ ผู้ต้องหาที่ 3 นายอับดลเลาะ ดอเลาะ ผู้ต้องหาที่ 4 นายอรุณ ทองคำ ผู้ต้องหาที่ 5 นายประจักษ์ บุญทอย ผู้ต้องหาที่ 6 นายธนชัย จำนอง ผู้ต้องหาที่ 7 นายธวัฒชัย บุญคง และผู้ต้องหาที่ 8 น.ส.ชลิดา สังขโชติ ผู้ต้องหาที่ 1-7 ถูกตั้งข้อหา ร่วมกันฆ่าผู้อื่นเพื่อจะเอาผลประโยชน์อันเกิดแต่การกระทำผิด เพื่อปกปิดความผิดอื่นของตนเพื่อหลีกเลี่ยงให้พ้นอาญาในความผิดอื่นที่ตนได้กระทำไว้ ร่วมกันพยายามฆ่าผู้อื่นฯ ร่วมกันข่มขืนใจผู้อื่นให้กระทำความการใด ไม่กระทำการใด หรือจำยอมต่อสิ่งใดฯ ร่วมกันข่มขืนใจผู้อื่นให้ทำเอกสารสิทธิ ร่วมกันกักขังหน่วงเหนี่ยวหรือกักขังผู้อื่น ให้กระทำการใดให้แก่ผู้กระทำหรือบุคคลอื่น ร่วมกันปล้นทรัพย์โดยมีอาวุธปืน โดยใช้ปืนยิงเป็นเหตุให้ผู้อื่นรับอันตรายสาหัสและถึงแก่ความตาย โดยแต่งกายเครื่องแบบทหาร หรือแต่งกายให้เข้าใจว่าเป็นทหาร โดยใช้ยานพาหนะ ร่วมกันบุกรุก ร่วมกันมีอาวุธปืนและเครื่องกระสุนปืนไว้ในครอบครอง และร่วมกันพกพาอาวุธปืน,ส่วน น.ส.ชลิดาผู้ต้องหาที่ 8 ถูกตั้งข้อหารับของโจร ได้กระทำมาต่อการปล้นทรัพย์อันได้มาต่อการปล้นทรัพย์ โดยมีและใช้อาวุธปืนเป็นเหตุให้ผู้อื่นถึงแก่ความตายและได้รับอันตรายสาหัส นอกจากนี้ นายซูริก์ฟัตและนายคมสรรค์ถูกตั้งข้อหาเพิ่มฐานร่วมกันฆ่าผู้อื่นโดยไตร่ตรองไว้ก่อน ร่วมกันพยายามฆ่าผู้อื่นโดยไตร่ตรองไว้ก่อน และนายซูริก์ฟัต นายอับดลเลาะ นายประจักษ์ นายธนชัย และ น.ส.ชลิดา ถูกพ่วงข้อหาแต่งกายโดยใช้เครื่องแบบ คล้ายทหาร หรือคล้ายทหารที่ยังคงใช้ในราชการอยู่ อันอาจทำให้บุคคลอื่นหลงเชื่อว่าเป็นทหาร ร่วมกันแสดงตนและกระทำการเป็นเจ้าพนักงานทหารด้วย,พล.ต.อ.เฉลิมเกียรติ ศรีวรขาน รอง ผบ.ตร.กล่าวว่า คดีนี้ตำรวจมั่นใจว่าได้รวบรวมพยานหลักฐานต่างๆ อย่างสมบูรณ์ สอบปากคำพยานบุคคล จำนวน 69 ปาก มีพยานวัตถุ 116 รายการ พยานเอกสาร 29 รายการ ทรัพย์ถูกประทุษร้าย 11 รายการ ราคา 854,500 บาท แต่หากทางอัยการพิจารณาแล้ว ต้องการหลักฐานเพิ่มเติมในส่วนอื่นๆ สามารถแจ้งต่อพนักงานสอบสวนเพื่อสอบสวนเพิ่มเติมได้ สำหรับการสืบสวนคลี่คลายคดีนี้ใช้เวลานับจากวันเกิดเหตุถึงส่งสำนวนรวม 43 วัน,ด้านเรือโทสมนึก เสียงก้อง โฆษกอัยการสูงสุดกล่าวว่า คดีนี้อยู่ในความสนใจของประชาชนทั้งชาวไทยและต่างชาติ เพราะเป็นคดีสะเทือนขวัญ คนร้ายลงมืออย่างโหดเหี้ยม ทางสำนักงานอัยการได้จัดชุดประสานงานกับทางตำรวจในการทำสำนวนมาระยะหนึ่งแล้ว หลังจากนี้ทางพนักงานอัยการจังหวัดกระบี่ พร้อมทีมพนักงานอัยการ 3 คน จะตรวจสำนวนการสอบสวนทั้งหมด คาดว่าจะใช้เวลาไม่เกินเดือน ก.ย.2560 จะตรวจสำนวนเสร็จสิ้นและส่งฟ้องศาลได้ ทั้งนี้อย่างน้อย 3 ข้อกล่าวหา คือร่วมกันฆ่าผู้อื่น พยายามฆ่าผู้อื่น และปล้นทรัพย์ เป็นคดีมีโทษอัตราโทษสูงสุดถึงประหารชีวิต แต่ไม่สามารถก้าวล่วงการพิจารณาของศาลได้
รอง ผบ.ตร.ส่งมอบสำนวนคดีฆ่าล้างครัวผู้ใหญ่บัติ จำนวน 5 แฟ้ม 2,382 หน้า ให้พนักงานอัยการจังหวัดกระบี่พิจารณาสำนวน โดยมีโฆษกอัยการสูงสุดร่วมรับมอบบังฟัตกับพวก ผู้ต้องหาทั้ง 8 คน ถูกตั้งข้อหายาวเหยียดนับสิบข้อหา
บังฟัต,ฆ่ายกครัว,ฆ่าผู้ใหญ่บ้าน,ฆ่าล้างครัว,ข่าวหน้า1,ข่าวทั่วไป